№1-172/15

Ү К І М

Қазақстан Республикасының атынан

19 наурыз 2015 жылы Орал қаласы

Батыс Қазақстан облысы Орал қалалық соты құрамында: төрайымдық етуші судья С.Қадралиева, хатшылықта А.Аманкулова отырып, прокурор Ж.Джубанов, сотталушы Ф. қорғаушы М.Хабиевтің қатысуымен Орал қалалық сотының ғимаратында, ашық сот отырысында

Ф., айыптау актісінің көшірмесін 27.02.2015 жылы алған,

ҚР ҚК-нің 100-ші бабымен айыптау туралы қылмыстық істі қарап,

А Н Ы Қ Т А Ғ А Н Ы:

08.12.2014 жылы шамамен түнгі 03.00 сағатта Ф. Орал қаласы, --- үйдің -- пәтерінде бола тұра, толғағы жақындап іші түйіліп ауырған соң, ұйқысынан тұрып, дәрет алу үшін әжетханаға барған. Әжетханадағы нәжісті ағызып жіберетін ыдысына дәретке отырған кезде Ф. кенеттен толғағы басталып, айы-күні жетпей босанып қалған. Сол кезде бала некесіз туылғандықтан туыстарының алдында ұятқа қалатынын және әкесінің айыптауы мүмкіндігін ойлаған, ішкі қорқыныш сезімі Ф. психикасына теріс әсер етіп, психикасын күйзелтетін осы ахуалдың болуына қатысты есінің дұрыстығы жоққа шығарылмайтын психикасының бұзылуы жағдайында, жаңа туған баласының тірі күйде дүниеге келгенін көріп, оны өлтіру мақсатында, кіндігінен кесіп, 4-ші қабатта орналасқан сол пәтердің қыл бөлмесінің терезесінен сыртқа лақтырып жіберген. Нәтижесінде нәресте жерге соғылып, ауыр жарақат алуы салдарынан сол мезетте қайтыс болған.

Сотталушы Ф. сот тергеуінде тағылған айыпты мойындап, өзінің жауабында, қалаға Өлеңті ауылынан келгенін, анасы қайтыс болғанын, ауылда әкесі, екі сіңілерімен тұрғанын. Ол қалада бірге жұмыс жасайтын қыздарымен бірге пәтер жалдап тұрғанын. 07.12.2014 жылы қатты іші ауырғасын төсекке жатып қалғанын, содан кешкі асын ішіп, қайтадан жатып қалғанын. Ол өзі аяғы ауыр екенін сезбегенін, бұрын анасының ішінде ісік болып ауырған соң, ол сондай ауру болар деп дәрігерге қаралайын деп ойлағанын. Түнгі сағат шамамен сағат 02.00-де кіші дәрет алғысы келіп әжетханаға барғанын. Содан кіші дәрет ала бергенде қынабынан бірдеңе ағып түскенін сезгенін, қараса сәби болғанын, ол шошып кеткенін. Ешкім білмей тұрғанда сәбиден тез құтылғысы келгенін, себебі әкесінен қатты қорқатынын және одан, туысқандарынан ұятқа қалатынын сезген. Басына осындай бірнеше ойлар келіп жатырғанын. Бала тірі болғанын, себебі қолы қимылдағанын, ол сәбиден құтылу үшін, қіндігі оған жалғанып тұрғандықтан пышақпен кесіп, баланы пакетке салып қыл бөлмеден лақтырып жібергенін. Содан кейін не болғанын білмейтінін, себебі басы қатты айналып, ауырғанын, ол жатып қалғанын. Қылмыс жасағанына өкінетінін, бас бостандығынан айырмауын сұрайтынын, алдағы уақытта сіңілерімен бірге ауылда тұратынын, әкесі бұл жағдайдан соң, сол желтоқсан айында жүрегі шыдамай қайтыс болғанын көрсетті.

Сотталушы Ф. кінәсі төмендегі дәлелдемелерімен толық дәлелденеді.

Сотта жарияланған жәбірленушінің өкілі А. жауабы бойынша /і.б.58/, ол Орал қаласының білім беру бөлімінде жетекші маман болып жұмыс жасайтынын. Жасаған қылмысына қатысты Ф. сотпен заңды шешім қабылданғанын қалайтынын көрсеткен.

Куә М. сотта өзінің жауабында орналасқан -- үйде әкесінен қалған пәтері барын, сол - пәтерге танысының қарындасына уақытша тұруға рұқсат бергенін. 08.12.2014 жылы таңғы 06.00 шамасында көршілері оған қоңырау шалып, оның пәтеріне полиция қызметкерлері келіп жатыр деп хабарлағандарын. Содан ол қыздардың бірі жаңа туған сәбиін қыл бөлмеден лақтырып жібергенін естігенін көрсетті.

Сотта жарияланған куә Ұ. жауабы бойынша /і.б.62/, ол 07.12.2014 жылы Шалқар ауылынан қызы Н. қалай қалада тұрып жатыр екенін білу үшін келгенін. Содан қызымен хабарласып, оның тұрып жатырған пәтеріне барғанын, қызымен бес қыз тұрып жатырған екенін. Содан сағат 00.00-де жатып қалғандарын, 02.00 шамаларында әжетханаға барғанын, онда жарық болғанын, біреу жуынып жатырғанын. Содан сағат 04.30 шамасында қайтадан орнына тұрып, әжетханаға барғанын, сол жерде қанның ізін көргенін, ол қыл бөлмеге қарай аққанын байқағанын. Ол Айдананы босанған болар деп, оны оятқанын, ол ештеңе болған жоқ деп айтқанын. Содан ол қызын тұрғызып алып, сыртқа шыққандарын, үйдің арт жағынан жерден қара пакет тауып алғанын, ол пакеттің ішінде нәресте болғанын. Содан соң ол жедел жәрдем шақырғанын көрсеткен.

Сотта жарияланған куә Н. жауабы бойынша /і.б.63/, ол 2013 жылдан бері «С» ЖШС-де жұмыс жасайтынын, қараша айында Ф. сонда жұмысқа орналасқанын. Олар бес қыз болып пәтер жалдап тұрғандарын, Ф. аяғы ауыр екенін білмегенін, 07.12.2014 жылы оған ауылдан анасы келгенін, барлығы шай ішіп отырған кезде оның анасы Ф. «сенің аяғың ауыр емес пе?» деп сұрағанын. Оған Ф. бүйрегі ауырып іші ісіп кеткенін айтқанын. Содан сағат 04.30 шамасында оны анасы оятып, «Ф. босанып қалған сияқты, балконда қан іздері бар» деп айтқанын. Содан ол тұрып қараған кезде балконның еденінде тамған қан іздерін көргенін. Анасы «Ф. баласын бір жерге тығып тасқаған болар» деп, соңғының сөмкесін ақтарып қарағанын. Содан ол қоқыс салатын пакетті іздегенін, оны таба алмаған соң, оған сыртқа шығып қарауын ұсынғанын. Олар анасы екеуі сыртқа шығып, қыл бөлменің түбін қараған кезде, қоқыс пакеттің ішінде сәби жатырғанын көргенін. Анасы сәбиді үйге алып келіп, Ф. оятқанын, соңғы сәбиді мойындамағанын, содан соң, анасы жедел жардем шақырғанын көрсеткен.

Сотта жарияланған маман Е. түсініктемесі бойынша /і.б.71-72/, егер айы-күні жетіп дүниеге келген болса, онда сәби анасының құрсағынан шыққаннан кейін, кіндігі кесілмей тұрсада дереу жылап дауыс шығарады. Қол-аяқтары қимылдайды, жыламай тірі күйде дүниеге келетін сәбилерде болады, бірақ сирек кездеседі. Егер сәби айы-күні жетпей дүниеге келген болса жыламауы мүмкін деп көрсеткен.

№01-17/1012 санды 09.12.2014 жылғы сот-медициналық сараптаманың қортындысына сай /і.б.34-44/, жаңа дүние келген нәресте, әйел жынысты, тірі туылған, толық жетілмеген, өмір сүруге қабілетті болып туған. Қайтыс болуына бас сүйек-миының ашық жарақаты мен бас сүйегінің бұзылуы, ми бөлігінің травматикалық ажырауы себеп болған.

№171-1 санды 19.12.2014 жылғы сот-психиатриялық сараптаманың қортындысына сай /і.б.99-105/ Ф. дені сау, оған артылып отырған қылмыс жасаған уақытта психикасының үдерісі уақытша ауытқымаған. Өзінің психикалық жағдайына қарай Ф. өзінің әрекетінің мәнін және қоғамға қауіпті екенін түсіне алды, өз існе жауап бере алатын күйде болды. Өзінің психикалық жағдайына қарай Ф. сот-тергеу амалдарына қатыса алады.

Сонымен қатар, сотталушы Ф. кінәсі сотта оқиға болған жерді қарап шығу хаттамасымен /і.б.11-20/, айғақ затты алу, қарау жүргізу хаттамаларымен /і.б.24-28/ және басқада іс- құжаттарымен дәлелденеді.

Сот сотталушы Ф. кінәсі анықталды деп санайды.

Сотталушы Ф. әрекеттері ҚР ҚК-нің 100 бабымен, яғни анасының өзiнiң жаңа туған баласын босану кезiнде, сол сияқты одан кейiнгi кезеңде психикасын күйзелтетін ахуал болған жағдайларда немесе есiнiң дұрыстығы жоққа шығарылмайтын психикасының бұзылуы жағдайында, қылмыс белгілерімен саралауға жатады деп табады.

Сот тергеуінде Ф. баласын босану кезiнде және содан кейiн бала некесіз туылғандықтан әкесінің айыптауынан қорқып, туыстарының алдында ұятқа қалатынын ойлап, осы ішкі қорқыныш сезімі психикасын күйзелтетін осы ахуалдың болуына қатысты сотталушының психикасына теріс әсер еткені анықталды. Бұл жағдай Ф. жауабымен анықталды, соңғының жауабына сенбеуге сот ешқандай негіздер жоқ деп табады. Себебі бұл оқиғаның алдынан соңғы екі сіңілімен жалғыз әкесінің асырауында болғанын, анасы қайтыс болғанын және әкесі жүректен ауырғанын. Ф. әкесі осы оқиға туралы естеген соң желтоқсан айы 2014 жылы қайтыс болған.

Сот сотталушы Ф. жаза тағайындағанда ҚР ҚК-нің 52-ші бабында көрсетілген жаза тағайындаудың жалпы негіздерінің ережесіне назар аударады, оның жазасын жеңілдететін, жазасын ауырлататын мән-жайларын ескереді.

Қылмыстық жауаптылық пен жазаны ауырлататын мән-жайлар жоқ деп табады.

Сотталушы Ф. жауаптылығын жеңілдететін жағдайлар ретінде оның бұрын сотталмағанын, жақсы мінезделетінін, кінәсін мойындайтынын, қылмыс жасағанына өкінетінін, оның жастығын, анасы қайтыс болған соң, оның тәрбиесіне туысқандары жағынан жеткілікті қөңіл бөлінбегенін, ата-анасы қайтқан соң, екі сіңілісі жалғыз қалғандарын, соның біреуі кәмелетке толмағанын, алдағы уақытта үшеуі ауылда әкесінің үйінде бірге тұратындарын, қылмысты жоғарыда көрсетілген психикасын күйзелтетін ахуал болған жағдайда жасағанын ескереді.

Ф.нің жасаған қылмысы ҚР ҚК-нің 11 бабының 3 бөлігіне сай орташа ауыр қылмыс қатарына жатады.

Істің мән-жайын жан-жақты бағалап, сотталушы А.Ф. жауаптылығын жеңілдететін мән-жайларды, соңғы қоғамнан оқшауламастан түзелуі мүмкін деп санап, оған бас бостандығынан шектеу жаза тағайындауға негіздер бар деп табады.

Заттай дәлелдемелер тағдыры ҚР ҚПК-нің 118 бабына сай шешілуге жатады.

Сот шығындары іс бойынша 31 544 теңге құрайтынын, Ф. 2 222 теңге сараптама жүргізілген шығындары мемлекеттің пайдасына өндірілуге жатады, қалған 29 322 теңге іс жүргізу шығындары мемлекеттің кірісіне аударылады.

Жоғарыдағылардың негізінде және ҚР ҚПК-нің 389, 390, 393 баптарын басшылыққа алып, сот

Ү К І М Е Т Т І:

Ф. ҚР ҚК-нің 100 бабымен кінәлі деп тауып, оған 3 (үш) жыл бас бостандығынан шектеу жазасы тағайындалсын.

Аталған мерзім бойында Ф. үстінен пробациялық бақылау орнатылсын, соңғы мамандандырылған органның рұқсатынсыз тұрғылықты жерiн ауыстырмауға, тұрғылықты аумағынан басқа жерлерге шығуға, спирттік ішімдік ішетін қоғамдық жерлерге бармауға, міндеттелсін.

Ф.ның мінез-құлқын бақылауды оларға уәкілдік берілген тұрақты жері бойынша арнаулы мемлекеттік органға жүктелсін.

Ф.ның бұлтартпау шарасының күші үкім заңды күшіне еңген соң жойылсын.

Ф. үкім заң күшіне еңген соң 10 тәулік арасында тұрғылықты жеріндегі пробация қызметіне тіркелуге міндеттелсін.

Ф. соттың үкімімен оған жүктелген міндеттерін орындамаған кезде ҚР ҚК-нің 44 бабының 3 бөлігінде бекітілген салдары түсіндірілсін.

Ф. 2 222 /екі мың екі жүз жиырма екі/ теңге іс жүргізу шығындары мемлекеттің пайдасына өндірілсін.

29 322 теңге іс жүргізу шығындары мемлекеттің кірісіне аударылсын.

Айғақ заттар: үкім заңды күшіне еңген соң, Орал қалалық ІІБ заттай дәлелдерді сақтау камерасына тапсырылған қанға ұқсас күрен-қызыл түсті дақтар бар №1 пакет - жойылсын; стационарлық науқастың медициналық картасы салынған №2 пакет – сақталсын; тергеу әрекеттері жазылған диск – іспен бірге сақталсын.

Үкімге риза еместер 15 тәулік ішінде Батыс Қазақстан облыстық сотына Орал қалалық соты арқылы шағым немесе наразылық келтіруге құқылы

СудьяС.Қадралиева